《大川行》
宋代·耶律铸

屯云黑色日将莫，晦明挥霍雨如注。水声夜半摇匡床，平旦出门吁可畏。

盘涡溔瀁天边旁，悍流汹涌行中央。日中雨复绠縻下，沟塍水跃皆浑黄。

黑风拗怒雷击地，浪头起立三尺强。杈枒老木根株拔，崚嶒古屋椽桷裂。

快马万蹄迸突而凭淩，灵龟百面澒洞而砯砰。锐兵鏖战城栅倒，猛虎嗥吼崖谷崩。

旁观气夺目力眩，濒流上下俱不宁。升高避害叫舟楫，篙工倚柂不敢行。

寂寥向晓颇衰落，断霞返照回新晴。鸟飞不尽天界阔，苍烟淡淡山青青。

衔杯引满幸无恙，收召魂魄犹屏营。往年秋水沈半壁，阖门九死得一生。

今日思之痛方定，一见洪波心震惊。吾闻山挟河回冲底柱，东峡江盘束滟滪。

鱼龙百怪家其中，风涛暴横无终穷。小溪常时清且浅，漪涟不动平于板。

浅津可涉涉可梁，一旦沸腾能漭茫。传闻溃渱山裂破，黑蛟夜出作奇祸。

抉崖走石势力粗，十家六七无空庐。百年枯冢尚漂泊，变生仓卒人为鱼。

君不见去年四月不雨至七月，涧溪一线皆断绝。

川居人曾死于暍，山居人今死于溺。下田黄尘曾蓬勃，高田白沙全障没。

呜呼灾变何其频，剿民之命谁肯任，苍天苍天实照临。

作者简介：耶律铸（1221—1285年），字成仲， 元初大臣。耶律楚材子，其母为汉人苏氏。1244年耶律楚材死后，他任中书省事，上疏历代德政合于时宜者八十一章。1258年，随蒙哥伐蜀。次年蒙哥死于军中，他护送蒙哥灵柩到和林，时遇汗位争夺战，选择站在忽必烈一边。1261年（世祖中统二年）为中书省左丞相。1264年（世祖至元元年）奏定法令三十七章。后去山东任职，应诏监修国史，并多次出任中书左丞相。1283年（世祖至元二十年）因罪免职。著有《双溪醉隐集》。